JOVANKA  (JOKA) I  LJUBINKA (BUBA) VUKOJIIČIĆ





(  Sećanje Mile  Mirković Kokić, sada u Kragujevcu)
 Kada je utihnulo oružje i prestala pucnjava, posle čuvene borbe  i napada partizana za oslobodjenje Pljevalja od italijanskog okupatora l.12,1941. godine,kada se u vazduhu jos osećao dim od zapaljenih i izgorelih kuća, jedan komsija  javlja da se moze ici po vodu na česmu na Trebovini. Onaj ko ide mora da poveze nešto belo oko ruke, verovatno sto bela boja znaci predaju. Mama i ja odlazimo po vodu   Snega skoro da nema, ali je mraz  stegao. Dok punimo kante, pogledam prema ulici koja vodi ka Raskrsnici. Na samom početku ulice, sa leve strane, a od kuće Disa Rosića, ulica ima blag pad prema Trebovini. I upravo tu, od kuce Rosića,  tekla je krv, koja se zaledila i crveni trag je skoro  do česme. Bilo nas je više  koji su došli po vodu, pa se ne sećam ko je izgovorio : " Poginule su Kajine ćerke.Ubili ih Italijani pucajući iz školske zgrade". Kasnije  čujem da,  da su Italijani u toku borbe, zapalili kuće u Grujičića sokaku, misleći da će biti zapaljena i njihova, one su se dale u bekstvo prema Trebovini i to ne samo one, već i cela porodica Vukojičića, kao i njihove komšije. Kada su ih Italijani videli iz školske zgrade (sada gimnazija) tada pretvorena u pravo vojno uporište, a misleći da je to grupa partizana, pucali su u masu i niko nije ni ranjen ni poginuo osim njih dve, dve rodjene   sestre Joka (Jovanka,17 god.) i Buba (Ljubinka, 14 god.). Njihova  krv ostala je zaledjena na ulici, a one su

bile  privremeno zakopane u bašti Dzuverovića, koja se  nalazila baš preko puta kuće Vukojičića.

Na dan njihovog otkopavanja, radi sahrane na groblju, na tom mestu okupilo se puno članova famillije,rodjaka, prijatelja, komšija, a bilo je i Italijana. Bila sam i ja tu, imala sam 13 i po  godina,  Buba mi je bila najbolja, a i školska drugarica.

Kada su skinuli zadnji sloj zemlje i smakli ćebe kojim su bile pokrivene, ukazao se potresan prizor  - dve sestre leže jedna pored druge, žutog vostanog lica i nigde se ne vidi krv. Nesrećna majka vrišti. kukaju braća, rodbina,  svi prisutni plaču i jecaju. Stavljaju ih u zajednicki sanduk. Tu je, pored još nekoliko Italijana, i jedan italijanski  oficir, alpinac u šeširu sa peruškom na glavi, vojničku pelerinu je tako ogrnuo da je i lice pokrio. Plače. Prizor je jeziv. Ovaj oficir prilazi sanduku, seče pramen Jokine prelepe crne kovrdzave kose, stavlja u maramicu pa u dzep. Zatim se udaljava.

U sprovodu do groblja puno sveta, ima i Italijana Čujem da su Italijani i organizovali ovu sahranu Napred se nosi krst, na kome, na metalnoj pločici piše - GIOVANNA E BUBA. Hladan decembarski dan. Krivudava povorka ljudi  prati Joku i Bubu prema groblju.na Varoši. Prolaze Karadjordjrevom ulicom ( Grujicica sokakom ) pored zgarišta kuća Jankovića, Popovića, Djolevića,, Grujičića, Mirkovića, Novakovića, Živkovića, pored izgorele crkvene zgrade i polurazrušene crkve., preko Raskrsnice, gde su skoro sve zgrade izgorele, pa Bajića sokakom prema Varoši i groblju, i tu  u iskopanu raku spuštaju jedan sanduk u kojem su one dve ... dve rodjene sestre. ..  Jovana i   Buba

